ถามตอบข้อสงสัย Oil Futures  ตอนที่ 2
Oil Futures ยังคงเป็นเรื่องใหม่ของผู้ลงทุนครับ โดยเฉพาะเรื่องของราคา Oil Futures
30 ต.ค. 2565

Oil Futures ยังคงเป็นเรื่องใหม่ของผู้ลงทุนครับ โดยเฉพาะเรื่องของราคา Oil Futures 
ที่บางช่วงก็สูงกว่าราคาน้ำมันดิบ แต่ในช่วงนี้กลับต่ำกว่าราคาน้ำมันดิบ ซึ่งลักษณะแบบนี้ค่อนข้างต่างจากฟิวเจอร์สอื่นๆ ที่ซื้อขายใน TFEX ในสัปดาห์นี้ “นัดพบอนุพันธ์” จึงขอคลายสงสัยในเรื่องนี้กันนะครับ 
ก่อนอื่นเรามาทำความเข้าใจกันก่อนว่า ราคาฟิวเจอร์สของสินค้าใดๆ ก็คือ ราคาที่เราตกลงซื้อขายสินค้าอ้างอิงกันในวันนี้แต่ส่งมอบชำระราคาในอนาคต ซึ่งโดยทั่วไปแล้ว ราคาฟิวเจอร์สจะแตกต่างไปจากราคาในปัจจุบัน แต่การประเมินว่าราคาฟิวเจอร์สควรอยู่ที่เท่าไรนั้น ส่วนใหญ่จะคำนวณคร่าวๆ ว่า ถ้าซื้อสินค้าอ้างอิงของฟิวเจอร์สมาวันนี้แล้วเก็บไว้เพื่อรอส่งมอบ ต้นทุนสินค้านั้นบวกด้วยต้นทุนค่าดอกเบี้ย ค่าเก็บรักษา และอื่นๆ หักด้วยผลตอบแทนที่ได้รับ (ถ้ามี) เช่น เงินปันผล ผลรวมจะเป็นเท่าไร โดยผลรวมราคานั้น ก็คือ ราคาฟิวเจอร์สนั่นเอง ซึ่งเรียกวิธีนี้ว่า การคำนวณราคาแบบต้นทุนการถือครอง หรือ Cost of Carry Model 
หากต้นทุนจากการถือครองสูงกว่าผลตอบแทนจากสินค้าอ้างอิง จะพบว่าราคาของสัญญาฟิวเจอร์สจะสูงกว่าราคาของสินค้าอ้างอิง ในวงการอนุพันธ์จะเรียกความสัมพันธ์ในลักษณะนี้ว่า Contango ซึ่งจะเป็นเหตุการณ์ที่พบได้เป็นส่วนใหญ่ในสัญญาฟิวเจอร์สที่มีอ้างอิงเป็นสินทรัพย์ทางการเงิน เช่น หุ้น หรือดัชนีหุ้น เป็นต้น 
อย่างไรก็ตาม หากผลประโยชน์จากการถือสินค้าสูงกว่าต้นทุนในการถือครองสินค้า ก็จะทำให้ราคาฟิวเจอร์สต่ำกว่าราคาสินค้าอ้างอิง เราเรียกความสัมพันธ์แบบนี้ว่า Backwardation ซึ่งมักจะเกิดในสภาวะที่ตลาดมีความต้องการในสินค้าอ้างอิงในปัจจุบันเป็นอย่างมาก ส่งผลให้ราคาในปัจจุบันของสินค้าอ้างอิงพุ่งสูงกว่าราคาฟิวเจอร์ส โดยจะพบเห็นได้บ่อยในการซื้อขายน้ำมันดิบ เนื่องจากธุรกิจโรงกลั่นจะต้องดำเนินการผลิตต่อเนื่อง จึงมีความจำเป็นต้องซื้อน้ำมันดิบมากักตุนไว้ 
เช่น เมื่อวันที่ 26 ต.ค.ที่ผ่านมา Oil Futures สัญญาเดือนใกล้ (พ.ย.) ซื้อขายกันที่ประมาณ 3,413 บาท หรือเทียบเท่า 110.56 เหรียญสหรัฐ (ค่าเงินในวันดังกล่าวอยู่ที่ประมาณ 30.87 บาทต่อเหรียญสหรัฐ) ในขณะที่ Brent Index ซึ่งเป็นสินค้าอ้างอิงมีอยู่ที่ 111.45 เหรียญสหรัฐ ซึ่งสูงกว่าราคาฟิวเจอร์ส
ทั้งนี้ สัญญาฟิวเจอร์สที่ซื้อขายในตลาดอนุพันธ์ในปัจจุบันมีความหลากหลายมากขึ้น อีกทั้งฟิวเจอร์สแต่ละประเภทก็มีลักษณะพฤติกรรมของราคาแตกต่างกันออกไป ดังนั้นผู้ลงทุนจึงควรศึกษาและทำความเข้าใจถึงลักษณะการเคลื่อนไหวของราคาฟิวเจอร์สที่ซื้อขายอยู่ และความสัมพันธ์ต่อสินค้าอ้างอิงทั้งแบบ Contango และ Backwardation เพื่อให้เห็นแนวโน้มของราคาในตลาดอนุพันธ์ชัดเจนยิ่งขึ้น 
สำหรับผู้ที่สนใจซื้อขาย Oil Futures ตลาดอนุพันธ์ได้รวบรวมข้อมูลทั้งราคา Oil Futures ของ TFEX และ Brent Index ของตลาด ICE มาเผยแพร่ผ่านเว็บไซต์ www.tfex.co.th เพื่อให้ท่านได้ติดตามความเคลื่อนไหวได้อย่างสะดวก โดยในสัปดาห์หน้า นัดพบฯ จะนำเรื่อง Brent Index มาเล่าในรายละเอียดให้ฟังนะครับ